khistorydata/jeongjo-sjw-relations huggingface dataset:
정조 18년 · 목
具翼善冠袞龍袍乘輿出永淸門御明政門大次百官行禮訖左議政金履素曰祈天永命之本在於誠小民懷保小民之道亦莫先於懲貪風雖以近日事言之具紞李文喆輩出自邇列恣行不法此外未現發之中安知無眞箇贓汚乎另飭諸道詳探啓聞繩以重律似好矣予曰卿言儘好而具紞輩何足道哉日前聞松留言未及査問其誰某而使之督捧矣昨聞畢捧云位居宰列者亦有此等無嚴之習豈不大可寒心乎履素曰日前守令望以故忠臣黃一皓之孫混擬於一名排望大是做錯物情不平請當該銓官重推予曰年前一名之許通也每以一名純擬故渠輩爲之抑鬱大抵旣許某職某品之通擬則事當通瀜備擬日前守令望雖似礙眼豈可以此謄諸文字而禁之故相鄭判府事更爲丁酉節目今不可如例賜批矣履素曰臣意非欲禁其通擬也此人旣是忠裔異於他人故有所仰達矣予曰固知卿意之如此而排望之際黃運祚一人豈獨不通擬乎吏曹參判沈煥之曰乙未逆變振古所無凡今在廷之臣當扶植義邊如立砥柱杜絕賊邊如抑洪水豈敢自暇於全軀保家之計乎近日二三大政以疏通爲名而聖念之所欲通者謂之承傳而不敢違國法之所難撓者至於添書而無所礙由是而凶逆之子壻弟侄連姻諸族不復辨其大小輕重一例混歸於蕩滌拂拭之中洪樂信樂任樂倫亦皆陞品付職矣明義三編之大義其將掃地乎雖以聖上出天之孝凡爲慰悅慈宮之事靡不用極而至於撓傷義理犯破關和固當加以三思請亟寢樂任等除職之命而伊日傳敎頒出之承宣望單書入之銓官竝施重勘焉予曰過矣當此飾慶識喜之時何可爲此等設乎今番事自有斟量者存矣掌令任長源又以洪樂任等事發啓予不賜批○大司憲林蓍喆啓言字牧之官爲任不輕故自初仕至於詞訟歷試其能否自陞六至於守令考講其才識法意之難愼願何如也而近或以補賑之勞特除守令者已涉過當雖以今番都政言之墓官之直除守令者固知聖意出於酬勞之典而揆以法意誠甚乖當請自今凡於守令差遣另加難愼俾存法制敎曰所奏是矣當留意矣長源啓言臣於向日祈穀之禮冒寒雨排群言玉輦沾濡黼躬勞樣臨下有赫其迪洋洋風則反之雲則捲之天朗星穊大禮順成天人相與若是孔昭而究厥所以允矣惟誠誠者天道誠之者人道以誠合誠厥理罔間我聖上盛德至善與天爲一孚格之驗捷於桴鼓豐祥之來可信符契推是心以往何憂乎民窮何慮乎朝象何畏乎巧言令色孔壬然而若曰吾治已足吾化已成則九仞一簣前功可惜請益加聖學益懋克誠焉敎曰言甚切實依啓又啓言今日悠悠萬事無急於導養元子夫閭卷間庶人子年五六尙能生省覺解文字況以岐嶷之睿質方在干尺之沖年其所以早導而夙養之顧不在於今日乎易曰蒙以養正聖功書曰若生子罔不在初今夫廈氊之一云一爲屋漏之一興一寢擧皆眞實無妄乾健無息以愼沖子攸視則不知不覺之中自有薰蒸陶甄之妙請深加聖念焉敎曰言亦好矣依啓大司諫李鼎揆啓言今日歲首大朝會也懲討之擧實爲第一義理(刀削)正言尹悌東啓言大司憲林蓍喆雖已就座之後旣因掌憲之處置又復進前則更陳未畢之懷無所不可而不惟不賜允可乃反過加推折至有遞差之命非所以待言官來諫諍之道請還寢大司憲林蓍喆遞差之命敎曰依啓戶曹正郞鄭東敎所懷以爲守令解由之法本自不輕蓋所以勘簿書考勤慢俾無抱礙之意而近來則以其由債之多募許久相持趁未成出寧有如許事體自今較邑力之豐薄定債錢之數爻更無操縱稽滯之弊恐合事矣從之戶曹正郞李始源所懷以爲本曹之設置計士爲其籌計財賦檢察文簿其爲任固不輕而重矣挽近以來漸不如古有闕出代全不審擇率皆苟充懵不解事見今六十員中可堪任使者絕無其人自今一皆取才嚴立程課必擇文籌優如者而非取才勿許塡差則其於任事責實之道庶有一分所益矣從之乘輿由永淸門還內
정조 18년 · 강
命開城前留守金魯永施以遠地竄配之典李時秀削黜李家煥削職
정조 18년 · 목
敎曰大臣以懲貪二字爲誠小民之先務其言甚是然具紞李文喆者類雖日以十輩置辟何以爲勵百之道乎須使大吏莫或漏網法可施矣大使猶然況身參卿宰之列職在居留之地者不有新頒之事目借貸攛挪容手於所謂債案公貨已萬萬放恣定式未久毀畵若此尤豈不駭然乎日前賓筵只令刻期收殺不問姓名誰某欲待畢捧査勘最甚人矣今聞前留守金魯永爲最云以若地處有若干犯不可但以無狀無嚴言名雖貸用焉逭自盜之律間雖有陪奉祠宇過行壽宴之擧私豈可揜公其爲不法一也惜乎大臣之只論紞文喆不及魯永此等之人若不施加倍之律其可曰國有法乎前開城留守金魯永爲先施以遠地竄配之典○左議政金履素啓言松營事臣之不能先爲仰達者聖敎之下萬萬惶恐而前留守金魯永旣被遠配之典則其外犯用之諸人恐不當以數爻之多少有所區別凡外邑公貨傳掌之際往往有負債未充者而此與私貨有異則經年拋置尙不充報以至於上煩朝廷者萬萬駭然其中徑遞而數少者雖或可恕至於累百之見逋者則一體論勘俾無斑駁似爲懲戢之道臣謂前留守李時秀李家煥竝施竄配之典宜矣予曰最多之外地處何如此所以雖云收殺別有處分於金魯永者也不然不必區別卿之所奏亦然大凡未現發前私自贖罪者無異於自首者勿問赦令纔過除非特敎合有商量前開城留守李時秀施以削黜之典李家煥有百數之名宜有差等削職
정조 18년 · 강
命諸道舊還之疊徵者一一査櫛還給小民
정조 18년 · 목
左議政金履素啓言舊還收捧之際最多容奸之端或有元數之已捧而再徵者或有耗條之先俸而疊受者以此之故小民之稍有知覺者某條準納不願停退而至貧至殘之類偏受其害昨年諸道舊還以穡事稍豐壬子停退條旣令準捧而以此夥然之元數必有疊徵再徵之患如是之際民力空竭甁罌蕭然豈有欣欣樂生之意乎諸道會案未及上來則趁此歲初使之一一査櫛疊徵之穀則無遺還給於民間使朝家停退之恩終始下究似好矣從之
정조 18년 · 강
命槐院撰進大國船隻價銀領受咨文
정조 18년 · 목
左議政金履素啓言義州漂民金德萬等船隻價銀出送事禮部咨文出來矣請以領受之意令槐院措辭撰出回咨正書安寶後定禁軍騎撥下送于灣府使之轉報北京從之
정조 18년 · 강
命各道今春水陸操巡歷巡點竝停止海西喬桐外官門聚點及關東勸別武都試依例擧行
정조 18년 · 목
左議政金履素啓言守禦使李文源總戎使鄭民始江華留守尹師國開城留守李秉鼎京畿水使許▣永宗僉使李普溫慶尙前左兵使尹範行忠淸兵使李潤國黃海兵使姜五成前南兵使許任江原監司沈晉賢狀啓以爲今春習操合操及巡點巡歷巡操聚點請令廟堂稟旨分付勸別武都試依例設行爲辭矣詰戎之政雖難每每停廢三南則纔經賑癘瘡痍未穌海西喬桐則賑事方張外此諸道雖云豐熟大飢之餘民力實有難支之慮裹糧赴操在所當恤今春水陸操及巡歷巡點竝姑停止在前停操之年官鎭門聚點自是應行之事海西喬桐外皆令着意擧行俾有實效而至於關東之勸別武都試係是慰悅之政依例設行之意分付未及狀請之處一體停止之意知委何如從之
정조 18년 · 강
命前總戎使李邦一竄配李柱國削職北漢餉穀移轉各邑申明定式毋敢違越此後保部還之犯科該總使徒三年定配禁錮二年別還冒禁者同罪每歲捧糴自廟堂送文備郞時或反庫
정조 18년 · 목
總戎使鄭民始啓言北漢糴弊罔有紀極所謂臥還反秩私分都受防納移施代點虛逋等以糴弊爲名者無所不有甚至有外邑所未有之事雖以今年捧糴見之新還名色多是積年仍反而逋負數多者指徵無處者勢不得不徵族其紛拏騷擾之弊亦爲都民難支之端此專由於保還部還之致每年應分近二萬石而專委於六七十保主人之手各人名下少不下數百石而所謂保主人太半是各倉員役一入已手恣意都食轉成反逋莫可收拾至於部還則保主人輩詐誘城內無賴之類多數受出竝歸浪費及其捧糴侵徵於一族之稍裕者此弊不革則餉穀必無餘存都民不得支堪矣取考謄錄則己巳糶糴節目以各邑移轉猶勝於民人私受附近畿邑分排出給餘數則分俵陵軍驛卒定式擧行而中間之廢却節目又作保還部還極爲不當自今復舊例竝爲移轉各邑而陵軍驛卒之私受亦多弊端此亦各附於地方邑使之受食北漢平倉居民及員後輩稱以等還洞還改色一人所受不下數十石爲弊不些亦依外邑例作爲統還參量分給俾無濫受之弊爲宜但保還革罷則北漢平倉募入之民無資賴之道常時保主人春食三升秋食二斗而盡作移轉之後民弊亦不可不念移轉還穀中每石春則依前三升秋則減其一斗只以一斗除給保主人房則民人所費比前亦減公私可以兩便矣第今城餉過半耗縮八萬石餉穀時在未滿二萬石今番收捧舊還與捧留僅爲三萬石而盡作移轉之後一遇歉歲又自畿營或請捧留或請停退代錢則北漢將無餘穀在前道臣或請捧留停退而每自廟堂嚴飭故相臣趙顯命至以捧留不過一時小惠山城儲穀國之大計不可許施筵達且於節目中以各邑無論豐凶領民受出秋成卽時無遺畢捧竝耗輸納歉歲切勿捧留而稱頉不爲受去者歲末未準捧者自該廳草記各別論罪云云故重臣元景夏爲經理堂上時以移轉未準捧邑守令解由抱礙事陳達定式古人之以城餉爲重嚴立科制有如此矣今宜修明舊制而道臣之請捧留停退代錢者亦施違制之律本廳之私給別還者亦加重勘而分還準捧事宜竝自廟堂更成節目啓下以爲遵行之地似爲得當請下詢大臣處之予問大臣之意左議政金履素曰保障重地餉穀之弊至於此極一番大釐正斷不可已依總使所奏施行恐好而年前朝家申飭何等嚴截則復出保部還名色以致庫儲則枵然都民則貽害者事極無嚴臣謂首先犯科之帥臣及久帶本任而不爲檢飭之帥臣竝施竄配之典以爲懲前杜後之地宜矣右議政金憙曰臣亦無他見矣從之敎曰其中甚無狀最不察者李邦一也反作之罪豈可以將臣有所闊猍乎且其所犯不止於反作乎邦一依卿等言施以竄配之典李柱國則反作石數辛亥壬子兩年最多不察之罪焉可逭也然猶亦及於邦一曾聞在御營時頗有典守之稱則今於總廳如是闔眼者可知其故不致察尤爲駭然然揆以刑政宜有涇渭比之邦一之許多未現發之不法不可同日而語李柱國姑先施以削職爲典保還部還革罷事今旣定式此後雖升合若有違式犯科當該總使徒三年定配禁錮二年至於別還之違禁冒犯者同罪每嵗有畢捧狀啓而有名無實爲若此令廟堂文備郞草記差送時反庫事亦爲定式邦畿千里猶曰民之所止況都下之民乎以此保還名色之年年痼徵族徵隣反有甚於外方此豈年前別般禁飭之意乎昨年該帥之任怨徵捧亦豈樂爲今則以端本之意永革保部還名色此後都民雖一稊一粒名以總戎還穀則切勿受食設或勒給來告京兆以爲草記論勘該帥之地以此擧條曉諭坊曲俾各知悉
정조 18년 · 강
飭諸道査陳勸耕嶺南換貿米價令廟堂及時拮据
정조 18년 · 목
戶曹判書沈頤之啓言再昨年諸道永災爲一萬七百餘結臣於昨年春初以或査陳或勸耕當年內準數充補之意筵達行會矣今見諸道收租案還起爲一萬餘結未起爲七百餘結朝令之下果不無諸道董飭之效道臣守令若能盡心於田政勸耕査陳能如今年之爲則未起七百餘結之今年內盡起已不足爲慮而流來永頉亦庶有漸次充補之望見今春耕在近營邑交相勉飭査陳勸耕更加惕念擧行之意請嚴飭諸道從之頤之曰嶺南漕倉換貿米價一萬六千五百兩趁春初劃給然後可以及時換貿而本道壬子耗條作錢焉四千一百餘兩不足之數一萬二千四百餘兩無他推移之道請下詢廟堂及今拮据無致後時之歎似好矣從之
정조 18년 · 강
推大祝尹序東典祀官李垿
정조 18년 · 목
大司憲林蓍喆啓言監察金光遇以爲今正月初九日宗廟春享大祭第十二室大祝尹序東誤讀一字不可無警責之道云監臺呈課旣如是請大祝尹序東施以削職之典敎曰聞其本事與誤讀有間推考又啓言監察金相夔以爲正月初七日永寧殿春享大祭祭物監封時中脯六貼內一條至於闕封典祀官李垿奉來時不能照檢之罪不可無警責之道云監臺呈課旣如是請典祀官李垿施以竄配之典敎曰決非不能小心而然其事實亦甚莫曉爲先從重推考
정조 18년 · 강
重推不飭之禁堂拿處不先來待之當直都事
정조 18년 · 목
大司憲林蓍喆啓言朝參殿座旣在明政門則距當直甚遠該都事固宜來詣近地以待不時之擧行而不此之爲致有假都事差遣之擧請當該都事拿問勘罪不飭之諸堂竝施從重推考之典從之
정조 18년 · 강
推朝參時懸頉三司罷班次錯亂之堂上官
정조 18년 · 목
大司憲林蓍喆啓言歲首朝參何等盛擧而三司縣頉者未知情病之何如事體所在誠甚駭惑請懸頉三司一竝罷職敎曰推考又啓言朝參大朝會也朝儀整飭宜倍他時俄者堂上堂下徑先隨入於二品之班致有押班監察推考之命堂下官之新進生疏固無足怪而至於堂上官則宜諳朝體而有此昧例之擧請東西班徑八堂上官捧現告推考敎曰罷職
정조 18년 · 강
罷開城前留守丁範祖職
정조 18년 · 목
大司憲林蓍喆啓言前後松留之分輕重處分實出於懲貪之典則勿論數爻之多募旣有所負不可全然無警請前留守丁範祖施以罷職之典敎曰雖云在官未滿一朔而違法受罪烏可免乎依啓
정조 18년 · 목
承旨尹致性啓言執義高宅謙旣進旋退擧措顚錯請推考敎曰雖是鄕人顚錯不啻屢次爲先罷職
정조 18년 · 목
持平朴崙壽啓言籍法之嚴重固何如而近年以來漏戶居多每式年帳籍不過援例比總而已臣於再昨年抄飢之時以無籍之民付還發令則各面所報數甚夥然到秋軍丁多從此査代小邑如此則大處可知今年且當式年爲守令者自收單之時另察奸囮躬自照管無或遣漏之意請令廟堂預爲嚴飭各道俾有實效敎曰依啓
정조 18년 · 강
同福民李世玉父子孝行令道臣採實以聞
정조 18년 · 목
持平朴崙壽啓言新從下邑邑民李世玉卽一蠢氓家甚貧窶事父至孝裂指救病猶屬餘事純謹篤行一鄕稱善其妻與其子四人莫不感化世玉之病其妻與子爭相割股病卽獲蘇一室五父子孝行古所罕有俱爲生存一道士論迭呈營邑尙未得褒聞其在樹風勵世之道合有別般激勸之政請令道臣採聞實行施以褒尙之典敎曰依啓
정조 18년 · 강
命諸道臣歲後捧糴守令詳覈狀聞
정조 18년 · 목
行大司諫李鼎揆啓言再昨年歉荒挽近所無繼以兩麥失稔億萬生靈將不免顚連之患而幸蒙朝家惠澤僅僅生活矣前秋捧糴之時有舊還盡捧之令新還纔畢甁儲俱竭官督日急責納無望名雖稍稔民生之難倍甚於昨年臣自下土來時見四五邑宰皆言新還則歲前似或收殺而舊還則限明春徵捧之外無他道云果如所言則分給之時有此捧糴之擧大違法意請令道臣詳覈歲後捧還守宰狀聞勘斷敎曰依啓
정조 18년 · 강
推鹵簿使徐有防拿處郞廳尹魯東洪大協遞差兵曹參判李鎭復參議金履成參知閔昌爀
정조 18년 · 목
以儀伏陳列之不能整齊也
정조 18년 · 강
因洪大協等囚單以幸行當前特命分揀
정조 18년 · 강
罷壇享時不參候班卿宰朝參時不入來三司職重推不奏事備堂
정조 18년 · 목
正言尹悌東啓言日前社壇親享後經宿問安二品以上之參班者僅止七八人事之寒心莫此爲甚請伊日不參班諸宰捧現告施以譴罷之典敎曰依啓衆所共知老病人分揀又啓言朝參國之盛擧也今當歲首臨門親行職忝三司者固當▣蹶進參以爲對揚之道而今日班次三司中或有不入來者揆以事體極爲駭然請今日不進三司捧現告施以譴罷之典敎曰依啓又啓言今日朝參殿下之臨門求助詢咨群僚蓋盛擧也雖微末庶官宜副咨訪之勤摯況在卿宰之列者尤當對揚之不暇而備堂中或有不奏事而退出者事體所在誠甚未安請備堂中不奏事人從重推考敎曰依啓又啓言臺啓體重而掌令任長源竝發避嫌之啓一時喧聒擧措顚錯乖損臺體請掌令任長源施以削職之典敎曰削職則過矣罷職
정조 18년 · 강
仕路變通令廟堂銓曹商確草記
정조 18년 · 목
正言尹悌東啓言仕路之積滯日復益甚疏滯之敎屢下甄復之政時行而積屈之歎虛老之患依舊自在蓋國初初仕之路甚少內外參上窠率多以文武差遣而窠常有裕人無積薪及其初仕之路漸廣蔭官日多通計朝籍殆與文武相參三歧幷用一斥不復躁競轉甚湮鬱莫伸見今初仕之窠比諸國初不翅屢倍若不更加變通以減其入仕之路則參上積滯之患終無可捄之道請令廟堂講究善變之策以爲矯弊之地敎曰是矣廟堂與銓曹之臣商確草記稟處可也
정조 18년 · 강
命守令冒禁乘轎姑付之該道察飭
정조 18년 · 목
正言尹悌東啓言乘轎之禁稍久堂下守令憑籍擔機或未免侈大其制規模範樣依舊是轎底特不過撤去其蓋斲短其杠而已此倣彼效殆乎無人不乘此亦大關紀綱之一端請令各道道臣査實狀聞分輕重依律勘處敎曰旣有定制如又有越法冒禁其可曰有道伯乎每每査問太涉煩屑姑付之該道
정조 18년 · 목
正言尹悌東啓言薦法不古只循資歷全拘顏私不論其人之勝任與否惟意備薦事極寒心當此歲首請令應薦諸臣惟才是擧毋或復踵謬習爲守令者若或犯科則雖非贜汚薦王分輕重論罪俾盡爲官擇人之方敎曰依啓
정조 18년 · 강
命科場考試勿拘筆法工拙申禁攔入
정조 18년 · 목
正言洪受浩啓言科場之弊一自年前飭禁之後果有實效雖以書手言之自書者居多獨入者過半令行禁止之美孰不欽仰而第其中或不無筆拙而倩手占便而率人之患今此慶科當前之時不可無申令之法請考試之規勿拘筆法之工拙而使皆自寫赴擧之外毋論士子與常漢而禁其攔入以正士習以杜弊源敎曰依啓
정조 18년 · 강
命朝參時無一言徑先就座玉堂罷職
정조 18년 · 목
承旨徐榮輔啓言歲首朝參事體自別而今日入侍玉堂旣已進前默無一言徑先就座論思之責不宜如是請入侍諸玉堂之徑先就座人從重推考敎曰幷罷職
정조 18년 · 강
命三甲蔘茸作弊奸民令道伯査處武兼李光燁相當職陞擬
정조 18년 · 목
武兼宣傳官李光燁啓言臣待罪仁遮外萬戶三載甲山三水兩邑弊瘼熟知之矣兩邑例貢鹿茸麝香而無論好否審藥任意操縱雖藥品之可用者退而不捧必也代捧其價價錢則出於北靑富商李殷應殷應則以歇價取麝香於三甲至於鹿茸兩府亦以價錢備納其弊滋甚居民太半流亡以小陵江口言之所管軍卒不過十餘名而已每年十月咸興富商四人以物貨散給三甲民間收取貂鼠之皮自庚戌以後貂鼠稀貴而商人之徵捧如火所給物貨則必計其利之利期於盡捧而後已至於器皿牛隻好僕等所有之資盡爲奪取居民萬無支保之勢自朝家軫恤北民之貧殘者別爲成册下送疋木則富商輩爲其徵債中間奪取民不得其衣者此莫非李殷應等富商之所爲也北民之所願者以三甲則絕無胡人往來之事若錢財通用於府中而富商則切禁其往來庶可以保存云其前已給之債物計其所償子毋定式外加捧者焚券論罪以杜無窮之弊似好矣敎曰蔘茸之弊聞甚可駭奸民令道伯査處捄弊之方亦令道伯從長釐正而連年爲北民輸送木花綿布近來飭禁尤自別反爲奸民之榷取者不惟無謂亦甚無狀亦令道伯就爾所奏各別釐正後狀聞古則水晶杖忠義猶陳所懷於朝參爾以侍衛微弁能知無隱之義極爲可嘉相當職令兵判陞擬
정조 18년 · 강
命上土僉使李溏改差今日政擇差
정조 18년 · 목
敎曰別軍職守宮乏人李溏改差今日政有地處解事人擇差
정조 18년 · 강
拿處宣傳官許偁李石求
정조 18년 · 목
兵曹判書徐有防啓言今日殿座時宣傳官許偁不卽來待李石求誤爲擧行請竝令該府拿問處之從之
정조 18년 · 강
命十三日園幸以丑時出宮植炬至果川晝停所依黔巖把數以契炬用春幸待令者
정조 18년 · 목
敎曰十三日詣顯隆園經宿翌日宿本府十五日還宮以此分付敎曰今年園幸當宿於齋殿出宮時刻以丑時爲之植炬至果川晝停所依黔巖把數擧行而以契炬用春幸待令炬子事分付畿營園幸時軍令正月十三日出宮果川縣晝停所自闕門二十五里水原府晝停所自果川官門四十里園所宿所自水原府二十里以上八十五里十四日水原府宿所十五日果川縣晝停還宮
정조 18년 · 강
命園幸時武兼隨駕代以宣傳官四員釐正定例
정조 18년 · 목
敎曰園行定例中自今番武兼隨駕援之宣傳官四員加把行武兼之事分付定例亦令釐正
정조 18년 · 강
以沈煥之爲吏曹參判林濟遠爲兵曹參判竝前望也
정조 18년 · 강
以洪良浩爲守宮大將徐有大爲舟師大將
정조 18년 · 강
命兵曹園幸時侍衛挾輦前後廂留營留陣斥堠傳語倂依前擧行守禦使留駐通化門外晝則檢飭各門夜則巡察宮墻
정조 18년 · 목
兵曹啓言在前園幸時侍衛挾輦軍前廂馬步軍及御前前排等依定例數前一日從便先詣津頭壯勇營鄕軍三哨爲後廂隨駕而依下敎出宮時留陣營軍二哨訓局軍二哨馬兵二哨爲先後廂挾輦一百名禁軍一百人亦以留營軍中除出隨駕到津頭落後還宮時依此爲之矣今亦依此擧行乎敎曰依此爲之出還宮時前排則問于訓將都監軍如可爲之以訓局前排待令又啓言在前園幸時弘化門外守總兩營留陣置之而再昨年則守禦使只率前排通化門外朝房留駐昨年則留營中軍率鄕軍一哨通化門外朝房從便留駐矣今番則何以爲之乎敎曰守禦使率留營都監軍一哨通化門外朝房從便留駐晝則檢飭各門夜則巡察宮墻又啓言在前園幸時部字內伏兵除之只設斥堠而廣州果川境內斥堠伏兵守總兩營各隨地方擧行傳語軍只部字內排立矣今亦依此擧行乎敎曰依此爲之又啓言園幸出宮時留陣營軍二哨訓局軍二哨馬兵二哨留陣御營大將都領隨駕到津頭落後入來而在前留陣大將入來間留營營門軍及留陣營餘軍留營中軍代領留陣矣今亦依此磨鍊乎敎以依例爲之
정조 18년 · 강
改差宣傳官許烒金爔分揀南衡重
정조 18년 · 목
敎曰宣傳官許烒金爔改差令該曹口傳差出○因承傳宣傳官望單子敎曰南衡重分揀
정조 18년 · 강
命湖西偕老百歲人李光圭令道伯往問多給食物衣資
정조 18년 · 목
忠淸監司李亨元以道內老人歲饌題給啓敎曰公州知事李光圭年百三妻貞夫人李氏年百二偕老於七八十猶曰稀貴況百歲內外乎年前遣道伯設宴賜樂矣其間一向無恙尤爲奇喜國內百歲老人天子就見在大戴禮更令道伯往問之多給食物衣資後狀聞事令廟堂分付
정조 18년 · 강
命左議政金履素右議政金憙勿胥命
정조 18년 · 목
政院啓言議政府錄事來言左議政金履素右議政金憙以爲嚴敎之下萬萬震懍求死不得走伏金吾門外恭俟鈇鉞之誅仍納命召敎以勿念反爾朱子雖戒不可開棘范相亦言抵律之後猶且不必爲無例之例此乃不曰云云而曰槃劍之意也至於卿等更暴前疏未申之蘊似因路阻而不敢爲之大抵伊後卿等處義未知其果能得當乎由前而朝體不可不顧由後而臣職不可不修卿等念之哉勿待命事遣史官傳諭仍傳命召○政院以履素等仍爲胥命啓敎以勿待命事遣史官傳諭仍傳命召
정조 18년 · 강
命華城門樓所用槐雜木分定於列邑之諸閫令道伯嚴査狀聞後稟處仍飭兩南道臣俾無一毫貽弊於民間推監董堂上趙心泰
정조 18년 · 목
備邊司啓言華城城役時門樓所用槐雜木監董堂上趙心泰筵稟卜定於兩南所產諸道而今聞湖南右水營分定於道內各邑各寺無論道里之遠近使之斫取運納云凡屬水原事聖念不欲一毫貽弊於民間該堂所奏亦非列邑卜定則該水使誤看知委之關辭致此列邑繹騷之弊者萬萬駭然請當該水使爲先從重推考分付道臣依關辭擧行之意請嚴飭分付敎以筵稟卜定之時明言其株數而猶慮爲弊申飭何如則該閫擧行之如此極爲駭然此閫若此則他閫可知其在城役事事務從除弊之道何恤迎送乎令道伯嚴査管下諸閫狀聞後稟處兩南道臣處亦爲關飭而雖以監董堂上言之若遵筵飭申明叮托豈有是乎該堂爲先推考
정조 18년 · 강
召見戶曹判書沈頤之及監董堂上趙心泰于重熙堂
정조 18년 · 강
命訓局軍兵兼料米太以水原及附近邑稅穀中相換取用
정조 18년 · 목
戶曹判書沈頤之啓言訓局軍兵兼料米太例自臣曺劃送而卽接訓局移文則華城城役役糧自京方措備船運多有難便之端若以本府及附近邑稅穀中米限一千七百石太限七百石相換取用則彼此俱便云京外之互相推移似無所妨而正供事體至重不可不一番經稟後區劃從之
정조 18년 · 강
命華城役所貿得軍器寺甲胄米以本府大同米從其石數相換本府水下各處貿置米以傍近民人所受軍餉米量宜換用
정조 18년 · 목
監董堂上趙心泰啓言城役所貿米太以田稅米太相換事已爲蒙允而軍器寺甲胄米又爲貿得今方除留於惠廳惠廳所納水原大同米中從其石數相換取用恐合便宜從之又啓言本府水下各處又有貿米以置者矣傍近民人所受軍餉以此貿米分給後餉倉所在軍餉米自役所取用十分方便槪貿米餉米別無米色之精麤亦以餉倉斛子準量分給則在村民除遠輸之弊在役所得馱載之費量宜換用之意請出擧條知委本府敎以公私兩便依此爲之令廟堂卽爲行會
정조 18년 · 강
命華城傍近邑及三南結錢路過本府近處者直納於役所以代均廳錢十萬兩貸用之數
정조 18년 · 목
監董堂上趙心泰啓言役所初頭數萬兩雖已取貸於禁御兩營來後需用勢將漸次浩汗不可不姑先限十萬兩貸來於均廳而十萬兩馱輸之費亦將不些傍近畿邑及三南各道結錢之路過本府近處者一倂直納於役所恐涉方便請以此出擧條知委該廳從之
정조 18년 · 강
嚴禁城役時憑藉伐木之弊
정조 18년 · 목
監董堂上趙心泰啓言當此大役許多材木不可不從便貿用於水上諸處私養山及隣近私養山而近聞畿內各邑或有憑藉城役將有代木之弊云風傳之說雖不足準信奸細之輩夤緣作奸難保必無如非備局公文之反貼畿營者而冒斫者地方官直爲捉囚報于道臣依律勘繩之意請出擧條知委京畿道臣從之
정조 18년 · 강
加差城役時別監役金㷞等七人
정조 18년 · 목
監董堂上趙心泰啓言見今解凍實役在卽各處監役不可以已差下若干人員分排董飭本府人京畿中軍金㷞前府使曺翰振前內禁衛將黃基定前五衛將李泰協前縣監申百祿前宣傳官崔命健別監董差下以爲分掌擧行之地從之
정조 18년 · 강
召見大司成鄭大容于重熙堂
정조 18년 · 강
命春到記分製講明日爲之
정조 18년 · 목
敎曰春到記分製講明日爲之處所則試製於明政門試講於便殿以此分付
정조 18년 · 강
江華留守李洪載疏辭居留新命賜例批
정조 18년 · 강
還給副修撰李相璜上疏
정조 18년 · 목
疏略曰臣得見兩司諸臣疏槪繼聞有僚友徑出之擧旣想其罪在緩討義暴自引也臣於此亦不勝萬萬惶恧之至金鍾秀之投呈凶疏罪犯惡逆昭布於日前下敎則爲三司之臣者義重沐浴不容晷刻少緩固當卽地簡通以爲合辭聲討之擧而倉卒迫昏不善周旋拖過伊日者實難免玩愒之罪其失則三司一也臣旣行公則出直與入直又無間也臣乃揚揚冒據自同無故則掃盡廉隅寧有是理顧臣私義已無以冒沒於見職而臣母宿病又添於換節之交替護無人經筵入番緣臣曠闕已過一宿瘝曠之罪尤無所逃乞賜重勘俾伸至情焉
정조 18년 · 강
付標正言南履翼罷職傳旨
정조 18년 · 목
敎曰昨日傳旨中正言南履翼之混捧政院事不察事係署前詣臺何論乎傳旨付標
정조 18년 · 강
命侍從臣父年七十人已爲推恩加資者依法典更加一資
정조 18년 · 목
敎曰今聞兵判言今番壽資中侍從臣父應爲者或有不爲者如參知尹致性前持平朴崙壽諸人有之云判敦寧金持默則以七十陞資一兩日之內復以七十陞資事涉架疊特命拔之而侍從臣父之援此例不爲過矣令銓曹知悉如有似此應爲不爲之人依法典擧行事分付
정조 18년 · 강
仍任宣惠郞李潞秀
정조 18년 · 목
該廳啓言郞廳李潞秀該掌方有釐正之事有難付之生手請前郞廳李潞秀仍任從之
정조 18년 · 목
吏曹啓言玉堂曾經之人多在解由未出中無以備擬合有變通敎以通融擬入○以黃昇源爲大司憲鄭致淳爲大司諫李顯默爲執義許晊爲司諫姜文會爲掌令鄭晚錫朴吉源爲持平權坪爲獻納沈興永爲副修撰尹玄錫爲全州判官柳誼爲同知
정조 18년 · 강
遞判義禁邊得讓同義禁沈煥之與本職左尹竝許遞
정조 18년 · 목
敎曰詞訟委屬可悶亞尹中衆所共知實故許遞今日政差出時囚近頗滯囚有今日捧供之命呈辭判堂及有實故同義禁許遞竝令今日政差出
정조 18년 · 목
以李冕膺爲左尹李文源爲判義禁李鼎運爲同義禁鄭大容李敬一洪聖淵具世勣爲副總管
정조 18년 · 강
遞校理尹羽烈中批權坪張至顯爲校理
정조 18년 · 목
政院啓言校理尹羽烈旣有只推之命副修撰李相璜上疏才已還給請幷牌招入直允之敎以校理尹羽烈有情勢許遞與未差之代詣臺臺臣中權坪張至顯除授牌招入直
정조 18년 · 강
命輪對官後日次來待仍任兵曹正郞鄭晚錫刑曹參議鄭致淳
정조 18년 · 목
因輪對官望筒敎曰明日殿座相値後日次來待受點人中兵曹正郞鄭晚錫仍任詞訟數遞可悶刑曹前參議鄭致淳亦爲仍任臺諫有闕之代明日政官牌招開政差出
정조 18년 · 강
遞判義禁李文源同義禁李義弼以任希曾鄭好仁代之前望也
정조 18년 · 목
政院請金吾堂上幷卽牌招備員開坐敎以判堂聞有實故許遞總管李義弼兼帶金吾亦爲許遞前望單子入之待下批與未肅拜堂上牌招
정조 18년 · 강
命勸武朱光復爲先直赴會試
정조 18년 · 목
因訓鍊都監勸武軍官朱光復試射劃記敎曰是誰之子一中可敵他人之全布爲先直赴會試限科前若得二中直赴殿試
정조 18년 · 강
命會寧等邑完市咨文騎撥下送于灣府
정조 18년 · 목
備邊司啓言會寧慶源開市旣已完畢令槐院撰出咨文別定禁軍騎撥下送于灣府使之傳給鳳城將處以爲傳致北京之地允之
정조 18년 · 강
命慶尙監司趙鎭宅越俸一等善山前府使朴綏源等罪名勿論善積前僉使朴泰根等分揀時囚皆令今日捧供
정조 18년 · 목
義禁府啓言慶尙監司趙鎭宅狀啓善山前府使朴綏源居昌前縣監兪漢紀草溪前郡守尹昇東金海前府使李文喆等憑藉賑資剝割殘民之罪竝令攸司稟處矣李文喆今方待命卽爲拿囚朴綏源兪漢紀尹昇東等前以此罪已經勘配不可一事再勘幷勿論道臣以已現發已勘斷者更爲論列事近不誠合施重勘而道臣體重請令廟堂稟處允之敎以道臣事極爲駭然爲先越俸一等又啓言卽接黃海兵使姜五成牒呈則善積前僉使朴泰根金先國等反逋今纔畢捧云矣泰根等方在黃州請發遣府羅將拿來敎以係是宥旨前事分揀又啓言全州前判官鄭東輔今方待命請卽拿囚敎以時囚皆於今日捧供
정조 18년 · 강
命殷栗殺獄罪人洪在裕減律勘處
정조 18년 · 목
刑曹啓言洪在裕獄事則聞其妻之玷辱憤毒撑亘捽孕婦之頭髮納污口中之時滾轉推仆其勢必然恇㥘驚恐何所不至惟彼金召史以八朔懷胎之女因一時饒舌之罪宿昔之間母胎幷命痕損輕重猶屬餘事屢度訊推一辭抵賴始則曰元無犯手之事末乃曰設或成獄償命當歸於其妻云卽此一言可見其凶譎獄情到此無容更議道啓中與逞憤故殺煞有異焉云云恐未必然請罪人洪在裕更加嚴訊期於得情敎以日前諸承旨持公事入侍時此文書判下也只知爲傅生之案措語判下矣今始覺其判辭中違錯更爲細閱非欲遂前見容有一分可恕大抵正犯洪在裕之殺金女意不在於打而已想其光景則忿頭着急者卽納污而彼拒此執之際豈無觸踢之損乎況渠母與妻壓其兩脚則設有當下觸踢三人之中難卞其孰是緊犯彼之身之不空亦未及知而故爲由情而論則意不在打雖打亦非獨爲必殺之心非所可論由法而言則正犯旣不分明非但邂逅未必償命良家人共犯只坐家內尊長則渠母雖女人非尊長而何況率渠與妻而趕走金女之家者亦非首謀而何道伯傅生之論可謂覰見裏面深知法理在裕則依道啓減律勘處事分付
정조 18년 · 강
判下擊錚回啓仍命拿處考喧都事此後城內鳴錚者一依定式捧供餘皆勿施
정조 18년 · 목
刑曹啓言猥濫人擊錚原情依前下敎後錄而取考其原情則義州良女咸召史爲其夫金衆望德請放事也渠夫丁未冬節使時以紋緞犯禁事被囚己酉冬因判付捧結案登聞而又以似紋非紋依判下更査自臣曺加刑取服事覆啓蒙允矣敢以藍大緞等說變幻事實縱妻鳴金者極甚猥屑請原情勿施咸召史則事係爲夫參酌放送允之敎以郊幸時以擊錚之混幷勿施近於矯枉太過昨日則分付都事使之可捧者捧之則當依定式只以通衢擊錚者移送卿曺而不此之爲乃敢以廣通橋中越禁鳴錚者亦爲移送焉用如許考喧都事乎當該右列都事拿問處之此後城內則一依定式捧供餘皆勿施事申明嚴飭
정조 18년 · 강
御明政門試春到記儒生製述還御便殿試講製述試官朴宗岳徐鼎修鄭大容尹行任南公轍李相璜柳師模講試宮朴宗岳李得臣李冕膺李義弼尹致性李重連李元八
정조 18년 · 목
具翼善冠袞龍袍乘輿出永淸門詣明政門降輿入幕次少頃陞座試官率應製儒生行禮訖以壽爲策題懸題後乘輿入永淸門降輿御便殿命開講講試官率應講儒生入庭行禮訖以次呼名進講
정조 18년 · 강
科次于便殿講製入格人等直赴給分施賞有差
정조 18년 · 목
敎曰春到記製述居首策三中一生員黃萬齡直赴殿試三中生員李箕采直赴會試三下生員李光輔進士吳亨俊崔檃生員任壽益進士李卿尹各給二分草三下生員柳應秀進士李靖模生員閔致福各給一分殿講純通比較居首幼學崔鳳和直赴殿試純通幼學李日葵李集運李以澹金益耜直赴會試通幼學鄭敬翰等九人各給二分粗幼學朴昌朝紙一卷賜給
정조 18년 · 강
遞差大司憲黃昇源執義李顯默司諫許晊掌令姜文會持平朴吉源正言南履翼
정조 18년 · 목
敎曰今日科次將至撤漏且御殿講處所姑未還內傳啓使之待開門入來爲之者此非靳可之意則豈可若是爭執乎具書設或已傳避嫌出槪抑或一道而旣不如彼又不如是詣臺諸臣事極爲未安一幷遞差未差之代政官待開門牌招開政以在京無故人差出待下批牌招
정조 18년 · 목
承旨李勉兢啓言卽見春到記生進書啓則姓名或有漏落字劃亦多錯誤不可無警請大司成鄭大容推考從之
정조 18년 · 강
諭左議政金履素右議政金憙勿胥命
정조 18년 · 목
政院啓言議政府錄事來言左議政金履素右議政金憙以爲罪負至重鈇鉞不加義分都虧震剝轉深恩批之下不敢退歸仍爲胥命仍納命召敎以勿待命事遣史官傳諭仍傳命召
정조 18년 · 강
命武初試試官以曾經嘉善水使堂上兵使竝擬
정조 18년 · 목
兵曹判書徐有防啓言慶科庭試初試及謁聖初試試官明日當爲擬入而亞將乏人無以排比依例嘉善水使堂上曾經兵使請竝擬從之
정조 18년 · 강
有政吏曹判書金思穆參判丁範祖兵曹判書徐有防進
정조 18년 · 목
以李昌漢爲大司諫洪克浩爲掌令朴載淳爲持平洪大協爲獻納李貞運爲修撰尹弘烈朴宗珪爲同知李昌根金贊興王天樑鄭任賢林東秀具弘柱爲加設同知李遠壽金景欽爲加設僉知自昌根同知二望首副末擬竝批下僉知首副擬竝批下老職也
정조 18년 · 강
命老職付樞銜者敎旨成給時自吏曹勿爲疊出加資敎旨以除紙物貢人之弊
정조 18년 · 목
承旨徐榮輔啓言俄聞戶判言則以爲近日諸道老人加資敎旨所用紙地厥數甚多貢人進排本有定數而兩銓需索無以應副云臣意則如偕老人及有實職人旣自兵曹成給樞銜敎旨則不必自吏曹更出加資敎旨矣且以例資壽資竝爲下批者亦只從所超高秩成給敎旨而以今超某資某資詳錄傍注則事甚便好故敢達從之
정조 18년 · 강
命勸武李永祿試取各技書入試記
정조 18년 · 목
訓鍊都監以勸武李永祿今已上來啓敎以卿其試取各技試記書入
정조 18년 · 목
義禁府啓言咸興前判官洪彝浩原情以爲朱光復之欲葬其親之處卽朴哥屢世族葬之地而朴哥之三度得決已在渠赴任之前而朱哥之最後起訟者以正卿墓八十步之文欲掘朴哥之新葬故只據前決不許其掘云矣請刑推得情敎以除刑推議處又啓言金海前府使李文喆原情以爲再昨年嶺南之歉荒本府爲尤甚自歲前私賑於最切急者纔得奠接歲後抄飢之數殆近二萬飢多穀少往議道臣請貸公貨六千兩鳩合富民願納各穀一千五百石代錢二千五百兩及空名帖價代捧錢四百五十兩而一道告歉兩湖俱荒生穀之道便同龜毛徒思目前之時急未遑來頭之犯科先於還上各穀中推移分賑而待畢賑貿充計料矣此際窮民輩又以身布之難於辦納請得貿穀錢作麰以納故不得已依願出給矣及其麥事告歉麰四千六百三十一石每石一兩八錢式從民願代捧則錢爲八千三百三十五兩零而四千二百八十六兩充補公貨貸來條四千十七兩私自帖給於賑事效榮下屬等處一千四百三十兩散在民間剩條二千二百兩則賑穀改量簸揚之縮每石不下四五斗以此分數充報而猶爲不足至於歲前救急條中不敢如數報營而未入公減者及賑恤所入紙地甘藿鹽醬柴炭各項雜費竝計一千三百石而未及充償矣麥糴纔畢更抄四窮中最殘者三千口量宜賙給而儲置米未收條爲三百十八石衆民所願請依外受貢價例以錢代納故以三兩計石分給於願受者取其剩餘三千一百八十兩一千三百兩則前後所負賑債條充報後防給各樣官用渠之當初設心實非射利之計猝當大賑不能膠守常例從便通變自陷於攛那料販之科云請上裁敎以論理議處又啓言全州前判官鄭東輔原情以爲渠到官十日營門以印朱之不善備納至於該吏棍治之境揆以道理實難晏然之中母病越添專人通及以情以勢按住不得構呈辭狀未獲許題急於歸護竟犯投印之科云請刑推得情敎以取考受敎律文草記勘律又啓言禁府都事申偗原情以爲昨日動駕時擊錚人原情不察其越禁與否矇然捧給於秋曹云請議處允之又啓言前執義徐有沂原情以爲渠自鄕入城寒疾猝發栢府除命又下故去三十日聯箚時扶曳進參於直房而未卽肅謝矣大論方張齊聲嚴討斷不可已而適緣病篤晚呈肅單遲滯之罪萬殞猶輕云請禁推罪人徐有沂杖八十收贖奪告身三等允之敎以功減一等又啓言海南前縣監李運春原情以爲前任該縣時肅川僧太云自平安道定配本縣故卽爲保授於可信人使不得任意出入黜考之外時時摘奸以嚴其防守壬子十一月忽然逃躱莫知去處不勝驚駭多發校卒四處跟捕又爲移文於原籍官肅川府以爲譏詗捉送之地而竟未捕得渠亦因他罪定配忠州未知捉得與否居常悚懍矣今因道啓乃有置對之擧旣失於防束從又未卽報營之罪實無所逃云請議處允之
정조 18년 · 강
召見藥院提調及入格儒生于春塘臺提調徐有防
정조 18년 · 강
遞藥院副提調蔡弘履
정조 18년 · 목
弘履不參問安本院啓請牌招敎以許遞
정조 18년 · 강
御春塘臺行西北別付料試射
정조 18년 · 목
鐵箭三矢入格別單淸南別付料軍官折衝金鳴翕一矢一百六十二步二矢一百五十七步三矢一百六十步相當職調用閑良姜輪一矢一百四十四步二矢一百四十一步三矢一百四十九步直赴殿試嘉善金重栗一矢二矢竝一百四十四步三矢一百三十八步半熟馬帖一隻賜給閑良金取命一矢一百三十八步二矢一百三十七步三矢一百三十三步安國良一矢一百三十步二矢一百三十二步三矢一百四十步西別付料軍官閑良尹大心一矢一百三十五步二矢一百三十步三矢一百三十五步竝直赴會試淸南別付料軍官出身尹處正一矢一百三十二步二矢一百三十四步三矢一百三十步李仁白一矢一百三十步二矢一百三十四步三矢一百三十一步竝弓箭賜給○柳葉箭一巡入格別單南關別付料軍官閑良李民恒貫一中邊一中西別付料軍官閑良金聲玉貫一中邊二中竝直赴殿試淸南別付料軍官出身金明翕西別付料軍官出身張允祜各邊三中竝弓箭賜給西未付料軍官閑良韓弼誼邊二中直赴會試淸南未付料軍官嘉善金重采邊三中弓箭賜給西別付料軍官出身鄭聖鶴南關別付料軍官折衝朴光采各貫一中邊一中竝上弦弓一張賜給北別付料軍官嘉善高殷泰邊二中不粧弓一張賜給閑良尹擎國邊二中直赴會試西未付料軍官折衝金仁德邊二中不粧弓一張賜給閑良劉琦郁鄭昌郁各邊二中竝直赴會試北未付料軍官出身尹宗澤淸南未付料軍官出身李寅建各邊二中竝不粧弓一張賜給南關未付料軍官閑良金鼎規朱重燁各邊二中竝直赴會試○騎蒭一次入格別單北未付料軍官閑良洪潤浩五中直赴殿試南關別付料軍官折衝朴光采四中加資未付料軍官折衝李宗植三中半熟馬帖一隻賜給西別付料軍官閑良朴師彥二中直赴會試出身黃采郁北別付料軍官折衝金衡祚西未付料軍官折衝金仁德淸南未付料軍官出身李寅建各二中竝箭竹一百箇賜給閑良朴良涉二中直赴會試
정조 18년 · 강
命兵曹直赴殿試及會試之類應頉應赴詳査眞僞京則草記鄕則狀聞已赴試未入格者該所入門官收聚其直赴帖文來納兵曹自兵曹送政院爻周定式施行
정조 18년 · 목
兵曹判書徐有防啓言凡係直赴殿試及會試之類必自政院捧入傳旨成給帖文以爲赴試時憑考之地者法意至嚴且重而近年以來其應試者間多無端不赴以待後科之弊事之駭然莫甚於此此後則殿試前期京而京兆各營門外而各該道應赴人中若有應頉者則竝爲詳査其眞僞成給公文後其應頉人誰某竝與應赴人姓名秩秩區別京則草記外則狀聞啓下試所後方許赴試及陳試事定式而今番則殿試日子迫近無以及期爲之自明春式年爲始施行雖已赴試若其未入格者該所入門官收聚其直赴帖文來納兵曹則自兵曹以某某未入格帖文送政院爻周之意亦爲草記事一體定式而此則自今番殿試始擧行未爲不可矣從之
정조 18년 · 강
命兵判嚴飭別將內禁衛申德顯鐵箭着意肄習定限試取三矢中過五十步卽爲草記
정조 18년 · 목
敎曰內禁衛申德顯鐵箭頗有步驟今日更試則雖未及四五十步若加勸課豈不遠過五十步令兵判嚴飭別將着意肄習定限試取三矢中過五十步卽爲草記
정조 18년 · 강
免左議政金履素右議政金憙相職
정조 18년 · 목
政院啓言議政府錄事來言左議政金履素右議政金憙以爲罪合萬死不敢晷刻偃處逬出城外仍向縣獄恭俟金木之誅云仍納命召何以爲之乎敎以鎭日一番胥命能不爲惑於八方聽聞旣知疏籲之路阻則今朝之煩瀆萬萬如何且其疏語噴▣於討彼而已有何絲毫警發於牖俗活衆之資乎本義係是涉禁孰敢復提於今日而罪人之爲罪人由於差毫謬千眞所謂涓涓者至於懷襄此箇事理雖於言外其果剖破乎大官如此則其餘將何以人其人循例勿待命之批有欠誠實反非禮使之義左議政金履素右議政金憙免相
정조 18년 · 강
命華城門樓材木裝載船穩泊形止監董所草記穩還各邑後該帥臣狀聞此後事係城役運致者穩還形止各該道帥臣都錄狀聞
정조 18년 · 목
忠淸水使李潤謙以華城門樓材木斫取裝發事馳啓敎以城役雖爲所重船路一念憧憧今聞裝載穩泊形止令監董所草記穩還各邑後亦令該帥臣狀聞此外載鐵載木載雜物事係城役運致者穩還形止各各該道帥臣都錄狀聞事令廟堂分付
정조 18년 · 강
命畿伯徐龍輔越俸十二等安山郡守趙鎭完罷黜狀本洗草次令政院爻周下送
정조 18년 · 목
徐龍輔狀啓以爲頃因安山郡守趙鎭完罷黜狀啓判下飭敎至爲嚴截自臣營發關申飭使之還官矣卽者鎭完投呈一牒而滿紙辭語全事噴▣節節駭悖體統所在萬萬痛駭該郡守趙鎭完爲先罷黜其罪狀令攸司稟處敎以未知駭悖者何事噴▣者何說非爲渠也念其家也則又如是狀聞請勘者卿之駭悖甚於該倅卿之噴▣噂倍於其人念舊有所重乎體統有所重乎若不關於所重其家豈有領相貤贈之擧乎卿則越俸十二等此狀啓不可還下送而止洗草次令政院爻周下送卿其知悉事回諭
정조 18년 · 강
命臺啓不卽書入之承旨注書令該府拿處捧口招草記
정조 18년 · 목
敎曰諸臺詣臺已久日勢已晏合啓尙不書入該房承旨及注書爲先令該府拿處昨因酬應之甚苦有退呈於今日之命而近來窺覘成習意謂罪人有一分闊狹之路而若是稽忽乎分付該府卽爲捧口招事分付○敎曰本府素稱擧行嚴急之衙門而近來開坐每患遲滯今日又復若此則該堂嚴處本府都事及參坐都事竝當汰勘該房知悉嚴飭口招仍以草記
정조 18년 · 강
配時囚鄭東輔于全州府罷判義禁任希曾職遞差知義禁鄭好仁同義禁趙心泰李鼎運禁推承旨徐美修
정조 18년 · 목
義禁府啓言時囚罪人鄭東輔原情公事判付內取考受敎律文草記勘律事命下矣取考謄錄則守令之投印徑歸者或因特敎卽其地定配而別無受敎定式之事大典通編外官職條有曰都事守令之赴任後厭避圖遞者各其地限三年定配請鄭東輔全州府限三年定配允之敎以受敎卽先朝下敎也先朝以守令投印事處分之下敎不啻屢次載在政院日記及許多文蹟則以本府之適未載錄曰以別無云者萬萬駭然又焉敢以別無二字用於先朝受敎乎當該首堂罷職其餘諸堂一竝遞差時囚口招捧供後捧傳旨捧納承旨爲先禁推
정조 18년 · 강
分揀時囚徐美修鄭文始
정조 18년 · 목
義禁府啓言承旨徐美修原情以爲諸臺詣臺之後日已向午身爲該房不能催促捧納稽忽之罪死無足惜云注書鄭文始原情以爲臺諫傳啓初不呼望承旨未及接待以致書納之遲滯自犯稽忽之科云旣有捧口招以入之命請上裁敎以事勢旣如許則容有可恕分揀放送
정조 18년 · 강
命詣臺諸臣竝施竄配肅拜時遲滯呼唱之該中官定配掖隸嚴治
정조 18년 · 목
敎曰今聞今日臺啓事稽忽非承史之罪云當該詣臺臺臣竝施竄配之典○義禁府以前大司諫李昌漢前掌令洪克浩配所啓敎以今聞承宣言待漏入來之臺諫過午不爲傳啓專由於肅拜之遲滯呼唱而然而肅拜之後無暫刻遲滯云然則罪在中官掖隸中官定配掖隸嚴治此草記分揀
정조 18년 · 강
貞聖聖母本家奉祀孫徐日輔京職見窠擬入待閒邑有窠差送
정조 18년 · 목
敎曰再明夜享禮隔日此時追慕倍切聖后本家奉祀之孫豈可無端作散乎錦山前郡守徐日輔京職見窠今日政擬入待閒邑有窠差送俾侈官享
정조 18년 · 목
以金履禧爲大司憲許晊爲執義李顯默爲司諫李儒修爲掌令申漵爲持平金熙采爲獻納李東冕爲正言○再政以朴基正爲大司諫姜文會爲掌令安廷善爲持平洪樂敏爲正言○三政以洪明浩姜彝正爲承旨洪檍爲判義禁鄭大容爲知義禁柳焵尹弘烈爲同義禁宋翼孝爲副校理吳泰賢爲修撰徐有昌爲假監役初仕也趙廷鉉爲錦山郡守徐日輔爲敦寧判官
정조 18년 · 강
三司合啓請付處罪人金鍾秀遠竄賜批允之大司憲金履禧執義許晊司諫李顯默掌令李儒修獻納金熙采持平申漵正言李東冕校理權坪張至顯修撰李貞運副修撰李相璜
정조 18년 · 목
合啓以爲噫嘻痛矣金鍾秀之忍於不忍胡至於此極也凶疏闖發雖在今日而苟究厥由一忍字之所由來非一朝一夕之故也夫以我聖上日月之明豈有遺照而向當朝家艱虞人物乏少之時謂如渠者或可以半分裨補或可以一事報效曠世遭逢肇自宮筵不次擢用奧在初元寵冠薦紳位至鼎鼐而曾無微勞之積銖徒見百罪之彌天猶且仁推容物德洽好生渠反甘心陷溺而輒拯拔之渠自將身就死而屢生活之使渠而豚魚也木石也宜守含恩畏法改心革面以爲勉向國家少盡臣分之圖而夙宵揣摩不越萬般誑惑以是而眼無君父以是而背馳國是爲今日臣子者所不忍提說而忍於提說所未忍濡筆而忍於濡筆習與心成勢與地長駸駸然靡所止屆伊來倫彝之斁塞隄防之頹圮人心之陷溺世道之乖敗何莫非鍾秀忍於不忍之致而以至今番凶疏將心益露悖節愈彰矣渠之肆然投匭不先不後必於閟宮回鑾之後筵席承候之餘人皆歡忭而渠獨懣然而不平天臨咫尺而渠則漫稱以覺悟外若節節自服件件知罪而惟其滿腔忍心隱然自在則其所以不旋踵而忍將此滿紙至凶之說忍呈於玉候纔安之際者此也若其上款之詆斥庭請一事言之尤爲膽掉思之倍覺骨顫噫以殿下之臣子目見聖慕之過度明如聖候之越添而大小同情疾聲呼籲於慈宮之前者其心油然其義皦然蓋是年是月是日慈心之茹痛卽聖心之茹痛也其所以先寬慈宮之心亟回聖上之心者不於我慈宮而何所因極哉先之而多少做錯繼之而不敢索言旣已顯加咆哮又有無限包藏渠若人也豈忍爲此若以爲聖躬保護之不當仰請於慈覆則是無天理也若以爲臣僚庭籲之不當仰徹於慈聽則是無臣節也無天理亂也無臣節不敬也此不但爲慈宮之罪人殿下之罪人也抑亦宗社之罪人天下萬世之罪人也噫鍾秀之忍於不忍厥惟久矣事關不忍輒忍爲之語涉不忍輒忍言之旣忍且忍無所不忍而今玆忍不忍之擧又在於登對自服之不數日內國家何負於渠而忍爲不忍爲之事忍言不忍言之言輾轉至此極也殿下之於鍾秀生活之拯拔之者亦已屢矣而一張凶疏自成斷案此而不亟行天討卽施王章則亂臣賊子無所知懼將使君臣父子之大倫大法壞廢斁晦而無餘地矣豈不凜然而寒心哉國論如沸輿憤益切破窩拔根之道有不容少緩且伏念以我殿下出天之孝倍切今年撫時之痛則玉候愆和慮或復作臣民之憧憧焦心每在於此而才因鍾秀凶疏之闖呈以致日前膈氣之彌留其貫盈之罪惡尤不容一刻假息於覆載之間請平海郡中道付處罪人金鍾秀爲先施以遠竄之典批以依啓
정조 18년 · 강
御便殿行日次儒生殿講下御題于泮宮使上齋生應製科次後直赴給分施賞有差殿講試官朴宗岳沈頤之曺允大尹行元鄭致淳宋銓尹長烈
정조 18년 · 목
具翼善冠袞龍袍陞座試官率應講儒生入庭行禮訖仍命開講又以擬商群臣賀日新日新又日新爲表題一杯一杯復一杯爲賦題命館堂聚上齋生于明倫堂庭中命史官洪樂游持御題往泮宮眼同試取收券以來親考訖敎曰今二月朔日次儒生殿講居首幼學李以澹純通人有特敎賜第載在法典且以關西雄經兩日俱爲純通特爲直赴殿試上齋生製述表居首三中進士李始源賦二中生員閔致福二下生員金處巖竝直赴會試賦三上進士金秀臣李是銑給二分賦三中進士金基普表三下進士鄭信龜朴宗雨鄭得中金厚淵賦三下進士金宗鏽生員朴燦玟進士趙道宇生員金鎭白李龜疇通幼學李弘敏等二人各給一分略粗以下令政院考例施賞捧傳旨○予謂兵判徐有防曰近聞李冕膺爲都承旨之後注書鄭文始頗以爲難安云向來關西事其時流民所聞狼藉故特命御史使之詳探以來則御史之書啓不過就事論事且此異於彈駁則爲其時道伯之子弟者到今不可以爲嫌雖不與之接語至於官職周旋少無可嫌之端兵判以此筵敎傳于重臣也前此筵中亦有下敎於重臣者矣
정조 18년 · 강
遞同成均鄭昌順以徐鼎修代之前望也
정조 18년 · 강
遞承旨洪明浩姜彝正以李冕膺李益運代之前望也
정조 18년 · 강
武科庭試一二所以捧單都數啓
정조 18년 · 목
一所啓言本所今日平明開場而捧單都數爲一萬二千五百五十三人之多會試前有難畢試在前如此之時有先試柳葉箭而二貫革外加設六貫革之例故今亦以八貫革試取○二所啓言臣所擧子捧單原數合爲一萬二千五百五十人今方開場而擧子數多在前如此之時有先取柳葉箭之規貫革亦有加設之例原貫革外四貫革加設試取
정조 18년 · 강
正言李東冕上疏乞護父病賜例批
정조 18년 · 강
敍前參議尹行頤金寅燮前應敎崔獻重前校理徐有鍊前修撰李祉永成德兩李遇濟
정조 18년 · 목
以同罪未敍人承旨提稟也
정조 18년 · 강
遞承旨徐榮輔李益運以洪仁浩李普天代之前望也
정조 18년 · 강
施御營捉虎軍賞格
정조 18년 · 목
御營廳啓言東郊居本廳牙兵黃遇徵孫漢佑韓得良等聞峨嵯山近處有虎患同往追跡中虎一頭小虎一頭捉納故謹此封進而中虎先殺砲手黃遇徵木三疋布二疋再殺砲手孫漢佑三殺砲手韓得良等各木二疋布二疋小虎先殺砲手黃遇徵再殺砲手孫漢佑等各木二疋依例施賞敎以別單書入○御營廳捉虎軍姓名別單中虎一頭先殺砲手黃遇徵內下木四疋布二疋再殺砲手孫漢佑三殺砲手韓得良各內下木三疋布一疋小虎一頭先殺砲手黃遇徵內下木三疋布一疋再殺砲手孫漢佑內下木二疋布一疋賜給
정조 18년 · 강
遣承旨詣太廟永寧殿景慕宮奉審摘奸
정조 18년 · 강
召見入格儒生于誠正閣
정조 18년 · 목
予謂進士李始源曰汝之文體帶得經術意思兼有館閣規模能免近來俗體此爲之嘉尙也汝之年紀不多努力於科場可也謂進士閔致福曰昨日製進者可謂佳作益務所存以爲立朝後需用謂生員金處巖曰肅廟朝亦有應製儒生四五人竝賜直赴之例然以今之俗雖難如是御考事體自別雖見落於會試勿令仍以削之至於十次以其初試連赴會試爲可當追後下敎矣
정조 18년 · 강
改差吏曹參判丁範祖仍又禁推此後承旨摘奸時有年老大祝必問眼昏與否分付吏曹差代後來稟著爲式
정조 18년 · 목
宗廟署官員以望祭獻官意啓言大祝李遇濟魚錫齡竝皆眼昏無以讀祝云在前雖有祝史代行之下敎而祝史李義述亦爲眼昏云請大祝二員令該曹急速改差允之敎以李遇濟魚錫齡之眼昏人孰不知則豈可竝差乎近來亞銓之擧措何其駭眼釋菜後下敎何如則不有飭敎又復若此致有獻官臨時草記之擧鄕居之人雖有不知嚴畏之罪一竝勿問在於大明律乎大典通編乎吏曹參判丁範祖爲先改差下義禁府推考卽爲捧供以入入直別兼春秋入直玉堂以大祝卽爲進去玉堂亦年多如或眼昏實注書一員進去此後承旨奉審摘奸時捧擧案也如有年多大祝必問眼昏與否分付吏曹卽爲差代後來稟事定式載之該房故事本署謄錄
정조 18년 · 강
命三銓之代廟堂議處待批下牌招開政參判通擬
정조 18년 · 목
敎曰亞銓前望只有一人豈不苟且乎今日政擬入參議望亦然參議先令廟堂議薦待下批牌招開政通擬○吏曹參議薦望備局以李勉兢尹行任尹行元擬入敎以若用舊望則判書入來何必令廟堂議薦乎首望以京外壽職擧行之該房齊到間姑勿移職大臣未及聞知而然此意傳之更爲擬入
정조 18년 · 목
以尹弘烈爲右尹宋銓爲慶州府尹具絎爲興德縣監金履素金憙判府事單付
정조 18년 · 강
以金履翼爲吏曹參議備薦也
정조 18년 · 강
重推武初試一二所首試官命捧單修正以入
정조 18년 · 목
敎曰固知禁將之奉法謹愼而捧單都數及邑類聚名數昨日申時下敎而門限前書入者此可知凡事之整敕矣極涉可尙而平壤擧子只是二十七人甚可惑也令兵曹卽爲問于試所草記成命之下經宿不爲書入稽忽甚矣晚始書入者不過道類聚兩所武臣首試官從重推考使之改修正以入庭試二所尙無皁白首試官亦爲從重推考
정조 18년 · 강
命關東湖西麥還加分依道臣所請施行
정조 18년 · 목
備邊司啓言卽見江原監司沈晉賢狀啓則以爲道內還穀自來不敷排巡分給每患不足農糧種子專靠於還穀而以其當分之穀實無以塗抹分俵繼到麥前不可不加分者爲五萬九千五百十九石特爲準許事令廟堂稟旨分付矣本道昨年年事雖曰免歉不至大登則春間民勢之艱乏誠如道啓且五萬餘石加分多有已例請依狀請許施允之又啓言卽見忠淸監司李亨元狀啓則以爲道內麰還自來不敷而至於昨年麥歉無前今當春耕將始之時宜有闊狹之政各衙門留庫麰中量宜加分事請令廟堂稟旨分付矣見今春耕將始麥種不敷參量加分係是不可已之事依狀請許施而從略均排後據實數登聞之意請分付允之
정조 18년 · 목
義禁府啓言前參判丁範祖原情以爲大祝魚錫齡李遇濟之實病有無不能詳審率爾塡差致煩嚴敎昏謬之罪在所難逭云請杖一百收贖告身盡行追奪允之○敎曰連値齋日時囚照律尙遠徐美修放送申偗附過放送其餘已捧供諸囚明日草記照律事分付
정조 18년 · 강
召見兵判徐有防畿伯徐龍輔大司成鄭大容于重熙堂
정조 18년 · 목
予謂大容曰文科初試當於念七申時出榜錄名單子各書主人居住以爲尋覓之道鄕儒參榜人殿試試紙亦自成均館備給以此揭榜於城門及場中預令諸生知悉又謂有防曰以嶺南幅圓擧子反不如關西一邑其委折招問首擧子草記
정조 18년 · 강
施平海郡付處罪人金鍾秀仍其地方遠竄之典
정조 18년 · 목
義禁府以鍾秀明川府遠竄啓敎以法自法罪自罪流放竄殛各有許多層節無輕重毫忽之差者卽所謂王府之關和也平海距京近八百里名雖中道實則遠地付處之定於是邑一二久近之例亦非好例伊時欲爲下敎而慮或啓其窺覘未果矣今雖依施加律必不止此則其將行盡涯角乎都事之陸續下去亦係民邑之弊仍其付處地方施以遠竄之典配文成送該道分付該邑
정조 18년 · 강
命許捧平壤武士開場後追呈之單仍飭各所西北人路遠而追到者切勿退却
정조 18년 · 목
兵曹啓言依傳敎問于謁聖二所試官禁衛大將李漢豊處則以爲昨日平明開場後所捧單子仍爲道邑類聚平壤擧子之所呈單子只爲二十七人以其素稱武鄕之關西大邑若是零星者心甚訝惑矣午後平壤擧子等謂以錯認日子載其一馱單子而成群屯聚欲爲追呈之計故以科場節目本自截嚴則開場後捧單大違格例決不可許捧之意嚴辭退却云矣敎以謁聖初試開場在於今日則其前來呈者豈可不捧乎關西尙武之地近來勸課何如乎卽令宣傳官持此批答傳于二所試官使之當刻內許捧因此思之西北武士勸課之道自別路遠而追到者許令追捧單四所果皆如是擧行乎切勿退却之意亦令宣傳官往傳各所試官
정조 18년 · 강
有政吏曹判書金思穆參議金履翼兵曹判書徐有防進
정조 18년 · 목
以黃昇源爲吏曹參判昇源及洪明浩竝新通也金翊休吳環李觀鎭李澹宋維栻尹貴東鄭東周鄭儉李宗煥爲同知李集成李晉祥黃彬任致聖李錫增趙時毅李亨源黃建柔全德義爲僉知環以下竝老職加設也同知三望二望首副末擬一望首副擬竝批下僉知四望二望首副末擬一望首擬一望首副擬竝批下
정조 18년 · 강
遞廣州府尹徐有臣
정조 18년 · 목
因京畿監司徐龍輔以廣州府尹徐有臣令該曹催促下送事狀啓敎曰課農當前不可一任其瘝曠許遞其代明日議薦使之待下批辭朝如有末下直守令亦令明日辭朝
정조 18년 · 강
命謁聖武科初試開場後嶺南武士未及掛單之類許捧試取仍飭該道道帥臣邑有善射者招試才藝超等者依關西例別爲狀聞有地處武弁之將來成才者亦馬拔例勸奬
정조 18년 · 목
兵曹啓言依傳敎招問各試所慶尙道首擧子等處則以爲本道則異於他道元無左右道首擧子領率之事故擧子多少雖未能的知以隣邑擧子數爻次次斟酌庭試一二所掛單人外似無遺漏者而大抵本道幅圓甚大武士亦非不少而適因再昨年以後習射未專一裹糧亦所難辦故今番則果遜於他道矣庭試一二所則上來擧子幾盡掛單而謁聖初試誤認日子以十三四日間足可掛單爲計矣十三日開場後一倂見塞故未及掛單者殆近二百人云矣敎曰以嶺南幅圓之大通一道觀光者不及他道之一大邑此蓋不能勇於肄射而然是豈渠輩之怠不能勸奬之致謁聖初試未及掛單之類卽爲許捧試取事分付大抵勸奬然後可以興起莫曰本道爲鄒魯絃誦之鄕射非賤技觀於矍圃之儀聖人猶且好之況文武竝用長久之道者乎聖凡雖曰不同及其成功則不至太懸殊不試故藝聖人也待試而藝凡人也令廟堂枚擧此敎申飭道帥臣勿爲刻期督責亦勿任其抛置邑有善射者守宰勸課一巡之四五中者從附近報于監兵營監兵使或春秋招試或時時招試才藝果超等依近年關西例別爲狀聞其次別般陞遷收用有地處武弁之綽有步趣將來成才者亦必拔例勸奬事分付卿亦將此批旨謄給上來諸武仍又詳細曉諭俾各歸傳此後勿讓於他道
정조 18년 · 강
命利城閑良孔賢德許赴庭試及謁聖一所待其登第與孔胤恒拔例竝付謁聖唱榜
정조 18년 · 목
訓鍊都監啓言依下敎利城居孔賢德孔仁德等兄弟招待察其身手則賢德長不過中身體制磅礴仁德身長短小亦未精悍而仍又試力賢德官斗所盛沙十五斗半擧私斗所盛沙背負周行五六間許鳥銃二柄單手秤擧身懸五人無礙行步數間許仁德擧沙負沙擧銃大不及賢德論其兄弟膂力賢德雖不能超群足可謂力强仁德不過平人中免其孱弱者矣至於應試聞渠輩所告賢德雖無肄習弓馬之工而粗解平才願其赴試仁德本不操弓無以觀光云賢德方令許赴而北道擧子例赴一所覓給弓矢使之赴擧於一所矣敎以一所如或得中使之草記仍送謁聖一所試取而蛛與朱之音相似古人猶且貴之況姓是何姓科是何科今榜孔胤恒唱第於文科今此孔賢德又能唱第於武科則其爲稀貴尤當如何令該所試官知此意先試柳葉箭一巡次試小布一巡次試中布一巡以其得中數爻卽爲草記孔賢德若登第則與孔胤恒拔例竝付謁聖唱榜事預爲分付禮兵曹
정조 18년 · 강
命時任檢書官一人依定式付實職
정조 18년 · 목
檢校直閣徐榮輔啓言時任檢書四人中無實職則一人不計仕付實職事定式事曾有下敎矣時任檢書官四員今方皆無實職其中一員依定式付實職事請分付吏曹允之
정조 18년 · 강
勘放李運春洪彝浩更査李文喆
정조 18년 · 목
義禁府啓言已捧供諸囚草記照律事命下矣時囚罪人李運春依律文杖一百收贖告身盡行追奪放送洪彝浩依律文杖一百告身盡行追奪永不敍用放送李文喆外托補賑之資內售料販之計還穀則擅犯那移公貸則恣意反弄各穀八千包之立本儲置三百石之代捧專出射利終歸厲民所剩錢五千三百八十餘兩盡數私用旣登道啓究厥所爲萬萬痛駭如此貪污之類所當斷以監守自盜之律而第其爰辭中前後立本之剩錢或歸補賑之縮或防民斂之役云爾則囚供雖不足準信其在綜核之道入已與否未及明査之前不可遽勘以贓律請令道臣應問各人處各別嚴査取招更爲狀聞後稟處允之敎以其中如有功議者各減一等
정조 18년 · 강
京畿監司徐龍輔以喬桐饑民正月朔三巡分賑馳啓
정조 18년 · 목
狀啓以爲喬桐府去正月朔初巡始賑前已馳啓矣中終巡一依式例排巡賙恤目下形色姑無捐瘠之患饑民都數分賑穀物開錄于後而此後分賑饋粥等節連爲着意期有實效之意以關以題另加申飭矣初巡飢口一千七百六十六二巡飢口一千七百二十六四十口移付還上三巡飢口一千五百六十四一百六十二口移付還上合三巡飢口五千五十六分給大米四十七石三斗零租二百二十九石十三斗零粥米八斗零醬十石九斗零
정조 18년 · 강
黃海監司李泰永以監賑巡路飢民饋粥給穀馳啓
정조 18년 · 목
狀啓以爲海州之尤甚各面距邑最遠多在歷路故臣於境上外倉預爲知委聚會飢民優饋糜粥均給穀物到延安一例分給面面慰撫觀貌察情擧無捐瘠之憂至於白川平山雖係私賑之邑臣行所到望哺擧切故亦依延海之例饋粥給糧務從優厚今則春晷漸長民勢益竭咸願賑濟擁路呼訴故臣另飭各其守宰使之査實追付以爲悉心撫摩之地外此私賑邑安岳甕津康翎等三邑亦爲親監分給計料矣
정조 18년 · 강
以林道浩爲廣州府尹備薦也
정조 18년 · 강
召見下直守令于誠正閣
정조 18년 · 강
命儲慶宮正堂朱簾奉審後春享告由修改
정조 18년 · 목
因本宮守直內官金殷謙手本敎曰分付該曹奉審後果如所報使之春享告由修改
정조 18년 · 강
命卿宰侍從罷削人員竝給牒敍用
정조 18년 · 목
慶科與謁聖當前也○前判義禁任希曾大司憲林蓍喆大司諫李鼎揆應敎李肇源執義高宅謙崔重圭司諫李錫夏李秉喆柳雲羽獻納李景溟洪秀晚副校理韓光植修撰申大尹掌令李益恢任長源正言尹悌東洪受浩持平朴崙壽李羲甲姜儐尹行喆竝敍用留守李家煥給牒敍用李時秀放蕩滌敍用
정조 18년 · 강
以柳誼爲戶曹參判前望望
정조 18년 · 강
遞泮長鄭大容兼帶總管金吾之任
정조 18년 · 강
以林蓍喆爲副總管柳誼爲同義禁竝口傳傳也
정조 18년 · 강
命利城閑良孔賢德直赴殿試依初下敎文直赴孔胤恒付謁聖榜下新恩政直付典籍賜蓋賜馬依壯元例賢德準此直付訓主給樂給馬令道臣給宴需設樂以示尊聖慕聖之意
정조 18년 · 목
謁聖武一所啓言依下敎利城閑良孔賢德自臣所先試柳葉箭貫革一巡第四矢一中小布三中中布三中孔仁德中布一中矣敎以孔賢德之三技俱入兩技各三中豈不奇哉可謂實才直赴殿試若此則虎榜旣有孔賢德龍榜當有孔胤恒兩孔之俱唱同榜卽國朝初有之盛事況謁聖之同爲唱第尤豈不奇喜乎依初下敎文直赴孔胤恒付謁聖榜下新恩政直付典籍賜蓋賜馬依壯元例孔賢德準此而其政直付訓主各給法樂一牌科後還鄕亦爲給馬令道臣給宴需設樂以侈之以示尊聖慕聖之念施及東來雲仍之後裔
정조 18년 · 강
遞兵曹參知李祉永以兪漢寧代之前望也
정조 18년 · 강
遞承旨李晉秀以徐配修朴宗來爲承旨尋遞以洪義榮兪彥修代之又遞義榮彥修竝前望也
정조 18년 · 목
配修前任富寧府使宗來前任慶源府使俱未及上來義榮未肅拜彥修年限已滿也
정조 18년 · 강
遞內局提調徐有防以鄭昌順代之前望也
정조 18년 · 강
命奉常前主簿李漢喬仍任
정조 18년 · 목
該寺啓言春等祭享所用中脯今方造成而監造官本寺主簿李漢喬今日政移拜校檢矣莫重造脯之役不可付之生手請今姑仍任允之